ทำยาคุมหายทั้งแผง แต่ซื้อใหม่แล้วกินต่อวันที่ทำหายเลยค่ะ จะทำให้ประจำเดือนมาช้ากว่าปกติมั้ยคะ
สวัสดีค่ะ หากทำยาคุมกำเนิดหายทั้งแผง ควรซื้อยาคุมกำเนิดยี่ห้อเดิมมาทานต่อจากเม็ดที่หาย เช่น หากทานจนถึงเม็ดที่ 10 เมื่อซื้อยาแผงใหม่มา ก็ให้เริ่มทานเม็ดที่ 11 ได้เลย การออกฤทธิ์ของยาคุมกำเนิดก็จะเป็นไปอย่างต่อเนื่อง และประจำเดือนก็จะมาเมื่อทานยาคุมจนครบ 21 เม็ด และอยู่ในช่วงเว้นระยะ 7 วันเช่นเดิม (หรือหากเป็นยาคุมชนิด 28 เม็ด ประจำเดือนก็จะมาในช่วงที่ทานยาที่เป็นเม็ดแป้งเช่นเดิมค่ะ)แต่หากจำไม่ได้แล้ว ว่าได้ทานยาคุมจนถึงเม็ดที่เท่าไหร่ ก็อาจเริ่มทานใหม่ตั้งแต่เม็ดแรกก็ได้ค่ะ การป้องกันการตั้งครรภ์ก็จะไปอย่างต่อเนื่องเช่นกัน เพียงแต่กว่าประจำเดือนจะมา ก็ต้องทานยาคุมจนครบ 21 เม็ดก่อนค่ะ